**HEA EESKUJU**

**RONJA JUURMA**

Tartu Tamme Gümnaasium

Ronja on eeskujuks kõikidele noortele, sest Ronja jõuab teha kõike ja seda kõike ka heal tasemel.

Tal on pidevalt käsil erinevad projektid, sündmused, vabatahtlik töö… ning kõige selle juures ei unusta ta oma sõpru, lähedasi ja lemmikloomi.

Ronja kohta võiks öelda üliaktiivne noor. Ta on oma koolis õpilasesinduse liige, osaleb näiteringis (lavastas eelmisel õppeaastal ise lavastuse, millega osaleti Tartu Kooliteatrite Festivalil), panustab vabatahtlikuna Tartu Noorsootöö Keskuse väiksematesse (noortetoa sündmused) ja suurematesse projektidesse ning sündmustesse (Tartu linna lastekaitsepäev, Tartu Tarkusepäev; olles nii korraldusmeeskonna liige kui ka ise näiteks päevajuhina laval), töötab läbi aasta Ahhaa teaduskeskuses ning suviti lastelaagris, käib muusikakoolis ning leiab endale pidevalt ise väiksemaid projekte, kus vabatahtlikuna kaasa lüüa (nt Animatsuri). Hiljuti alustas selle kõige kõrval teed ka autokoolis.

Ronja algatas selle aasta alguses Lille Noortekeskuses käies keskkonna teemalise projekti, mille fookus oli joogivee liigtarbimisel. Koostöös sõprade ja noorsootöötajaga sai projekt kirja ning ideest sündis reaalne tegu. 2018. aasta suvel toimuski Erasmus+ noortevahetus pealkirjaga "Kuidas olla tark veetarbija?". Projektis osales 32 noort neljast erinevast riigist. Projekti vältel analüüsiti riikide joogivee seisukordi, otsiti lahendusi ning töötatati välja meetodid, kuidas käsitletavat teemat lastele mänguliselt edasi viia ja nendest targemad veetarbijad teha. Meetodite esitlemine toimus Lastekaitse Liidu Laagrite OÜ Remniku laste- ja noortelaagris, kus Ronja on olnud viimased kaks aastat ka ise vabatahtlikuna tööl. Projektile järgnevad järeltegevused projektis osalenud noorte koolides, kus tutvustatakse samuti projekti tulemusi ja meetoteid. Külastatud saab kuus Tartu kooli.

Lisaks projektijuhtimisele oli Ronja ka noortevahetuse vältel esmakordselt liidri rollis. Kahasse noorsootöötajaga juhendas ta lisaks projekti põhitegevuste elluviimisele ka Eesti noorte gruppi, toetas neid nende muredes, lahendas omavahelisi probleeme, jagas näpunäiteid meeskonnana toimimiseks ja mis peamine - hoolis kõikidest grupiliikmetest individuaalselt jätmata kedagi (tegevustest) kõrvale.

Ronjal ei saanud ühest noortevahetuse kirjutamisest küll ning juba on tal plaan kirjutada järgmine. Sel korral noorte meediatarbimisest. Ka noorsootöötaja silmis tõestas ta end liidriks sobimisega ning plaan on ta ka edaspidi liidrina projektidesse kaasata.

Ronja on eeskujuks nii eakaaslastele kui ka noorematele. Noortekeskusesse tulles jooksevad kõik teda kohe kallistama. Ta ei pea paljuks lahendada nooremate omavahelisi probleeme, aitab neid tihti koolitöödes ja vahel lihtsalt kuulab ära, kui muuks jaksu ei jätku.

Ta paistab silma oma hoolivuse ja soojusega. Ta on alati oma lähedaste jaoks olemas. Näiteks proovib ta kodus olla võimalikult vähe sotsiaalmeedias, et olla rohkem olemas reaalselt oma perele ja koduloomadele.

Kui tal aga aega sündmustesse panustada ei ole, astub ta vahel niisama noortekast läbi, et lihtsalt noorsootöötajaid ja sõpru tervitada ning küsida "kuidas läheb?". Kui Ronjast ei saa suurena järgmist Eesti presidenti, saab temast filmikunstnik - tema suur unistus on minna õppima Moskvasse filmindust. Muideks, vene keeles, sest selle on ta koolis puhtalt omandanud.

- vabatahtlik töö sündmuste raames ning erinevates organisatsioonides

- aktiivne panus koolis õppevälisesse töösse

- projektide kirjutamine ja juhtimine (sh Erasmus+ noortevahetuse elluviimine) noortekeskuses

Kuna Ronja on motiveeriv jõud teistele, siis väärib ta tunnustust, et tema motivatsioonipaak tühjaks ei saaks ning tal oleks jõudu ka ise edasi minna!

HEA EESKUJU ESITAJA

Helene Schotter